Uredba Sveta (EGS) št. 3421/83

z dne 14. novembra 1983

o določitvi nekaterih podrobnih pravil za izvajanje Trgovinskega sporazuma med Skupnostjo in Kitajsko

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju predloga Komisije,

ker je bil Trgovinski sporazum med Evropsko gospodarsko skupnostjo in Ljudsko republiko Kitajsko, v nadaljnjem besedilu "Sporazum", podpisan 3. aprila 1978;

ker je treba določiti nekatera podrobna pravila za izvajanje zaščitne klavzule, določene v členu 5 Sporazuma, z odstopanjem od Uredbe Sveta (EGS) št. 1766/82 z dne 30. junija 1982 o skupnih pravilih za uvoz iz Ljudske republike Kitajske [1] in od Uredbe Sveta (EGS) št. 3420/83 z dne 14. novembra 1983 o uvoznih režimih za izdelke s poreklom iz držav z državno trgovino, ki niso liberalizirani na ravni Skupnosti [2],

SPREJEL NASLEDNJO UREDBO:

Člen 1

Razen če ni drugače določeno v tej uredbi, se za uvoz iz Kitajske v Skupnost uporabljata:

- Uredba (EGS) št. 1766/82 za izdelke, ki sodijo v okvir te uredbe, to je za izdelke, liberalizirane na ravni Skupnosti, in

- Uredba (EGS) št. 3420/83 za druge izdelke.

Člen 2

1. Kadar za Skupnost obstaja temelj za uporabo zaščitnih ukrepov iz člena 5 Sporazuma za izdelke, za katere velja Uredba (EGS) št. 1766/82, se ti ukrepi ob upoštevanju odstavka 2 sprejmejo v skladu s postopki, določenimi v navedeni uredbi in zlasti v členu 12 uredbe, po zaključenih posvetovanjih s Kitajsko, predvidenih v členu 5 Sporazuma.

2. Kadar so izpolnjeni pogoji iz člena 5(2) Sporazuma, sprejme zaščitne ukrepe Komisija, kjer je ustrezno, skladno s postopkom, določenim v členu 11 Uredbe (EGS) št. 1766/82, ali država članica, skladno s postopkom, določenim v členu 13 te uredbe.

3. Za tiste izdelke, ki sodijo v okvir Sporazuma in jih zajema Uredba (EGS) št. 1766/82, potekajo posvetovanja iz člena 4 navedene uredbe na skupnem zasedanju odbora, predvidenega v členu 5 Uredbe, in odbora, ustanovljenega na podlagi člena 12 Uredbe (EGS) št. 3420/83.

Člen 3

1. Kadar za Skupnost obstaja temelj za uporabo zaščitnih ukrepov, določenih v členu 5 Sporazuma za izdelke, za katere velja Uredba (EGS) št. 3420/83, te ukrepe ob upoštevanju točke 2 sprejme Svet oziroma Komisija, v skladu s postopki, določenimi v navedeni uredbi in zlasti s členi 7, 8 in 9 uredbe, po končanih posvetovanjih s Kitajsko, predvidenih v členu 5 Sporazuma.

2. Kadar so izpolnjeni pogoji iz člena 5(2) Sporazuma, sprejme zaščitne ukrepe katera koli država članica v skladu s postopki iz člena 10 Uredbe (EGS) št. 3420/83.

3. Rok, določen v členu 9(4) Uredbe (EGS) št. 3420/83, začne teči po koncu posvetovanj s Kitajsko, v vsakem primeru pa trideseti dan potem, ko je bila zahteva po posvetovanjih predložena Kitajski.

Člen 4

Komisija se s Kitajsko posvetuje v primerih, določenih v Sporazumu.

Člen 5

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. novembra 1983

Za Svet

Predsednik

C. Simitis

[1] UL L 195, 5.7.1982, str. 21.

[2] UL L 346, 8.12.1983, str. 6.

--------------------------------------------------